Huldeblyke stroom in ná geliefde aktrise sterfBronwyn van Graan. Foto: Jesse Kramer Talle bekendes het hulde gebring aan Bronwyn van Graan, die bekende Suid-Afrikaanse aktrise wat onverwags oorlede is. Van Graan was veral bekend vir haar rolle in verhoogstukke en radioverhale insluitend Land van Skedels, Die Keiser, Betesda en Bullets Over Bishop Lavis. Sy het onder meer die rol van Marlene vertolk in Mari Snyman se vervolgverhaal Bure wat op RSG uitgesaai word. Dit is nog nie bekend hoe van Graan oorlede is nie. ŉ Neef en ‘n niggie van Van Graan het albei haar dood op sosiale media bevestig, maar meer besonderhede is nie bekendgemaak nie. Party with a Purpose Productions, waarvan Van Graan een van die stigterslede was, het ook haar dood bevestig en hul medelye aan haar geliefdes betuig. Die bekende aktrise Vinette Ebrahim het Saterdag op haar Facebook-profiel hulde aan Van Graan gebring. “Bronwyn van Graan, jou leë plek sal gevoel word. Dankie vir die pragtige siel wat jy is. Vlieg met die engele,” het sy geskryf. Richard van der Westhuizen, wat saam met Van Graan aan Bure gewerk het, het op Facebook geskryf: “Vanoggend het die akteurs bymekaar gekom vir die laaste opnamesessie van RSG se middagsepie Bure. Daar was een leë sitplek. Rus in vrede Bronwyn van Graan. Lieflike mens, wonderlike aktrise. Jy word erg gemis.” Die akteur Mpho Osei-Tutu het geskryf dit was “ŉ geskenk” om Van Graan te kon ken, terwyl Emo Adams Van Graan as “ŉ krag en lig” beskryf het. “Mag daardie kers vir ewig brand,” het Adams geskryf. Sean van Noordwyk, bekend vir sy rol in die sepie Getroud met Rugby, het geskryf Van Graan was ŉ “ongelooflike aktrise” en gesê hy was ŉ aanhanger van haar sedert hy haar die eerste keer in die produksie Betésda gesien het by die KKNK in 2010. Die aktrise en televisie-aanbieder Mandi du Plooy Baard het ook op sosiale media hulde aan Van Graan gebring: “Bronwyn Van Graan ek het nie woorde nie! Wat ŉ ongelooflike vrou. Rus sag.” Fahiem Stellenboom, bemarkingsbestuurder van die Baxter-teater, het geskryf hy is platgeslaan deur die nuus van Van Graan se afsterwe. “My medelye aan haar familie. Sy was een van die mees geliefde siele in die kunstebedryf en [haar dood is] ŉ hartseer verlies.”